En 31-årig kvinde fra Roslev følte sig udsat for blufærdighedskrænkelse lørdag aften, og hun anmeldte derfor episoden til politiet klokken 22.49.

Episoden fandt sted på hjørnet af Strøget og Andrupvej i Oddense kort tid forinden anmeldelsen.

Her mødte kvinden en ung mand, der var indhyllet i et tæppe, men ganske nøgen indenunder.

- Han gik rundt med tæppet omkring sig, og så smed han tæppet og vrikkede med bagdelen foran kvinden, fortæller den vagthavende ved Midt- og Vestjyllands Politi, Henrik Nielsen.

Hvis nogen ved, hvem den unge mand er, modtager politiet gerne oplysninger om det på 114.